Podlitiek: De Vos wil erfreg laat vervaag, word verkiesings dalk vertraag?(Argieffoto: Brendan Magaar/ANA) Opgestel deur die Podlitiek-span Terug met ’n volbank op die paneel, bespreek die Podlitiek-span van Daniël Eloff, Hermann Pretorius, Ernst van Zyl en Paul Maritz die week se nuusgebeure op ’n pittige en spitsvondige manier, natuurlik vanuit hul eie onderskeie oogpunte. Alhoewel die span wel oor fyner nuanses verskil, is hulle al vier daarvan oortuig dat die regering se beste skuif meestal ’n skuif uit die pad uit is. Die regering se oortollige inmenging kom dus vandag aan die beurt. Die gesprek begin by Daniël wat praat oor die impak wat die Covid-19-pandemie op munisipale verkiesings in Suid-Afrika kan hê omdat partye soos die ANC en EFF ten gunste van ’n uitgestelde verkiesing is. Die Podlitiek-span meen dat dit juis die ANC se powere vertoning in 2016 se munisipale verkiesing was wat hulle gedryf het tot hierdie huiwerige benadering tot 2021 se verkiesing. Die impak wat individue soos Hermann Mashaba kan hê onder die nuwe wetgewing wat ruimte laat vir onafhanklike partykandidate word ook vlugtig bekyk. Volgende kom professor Pierre de Vos van die Universiteit van Kaapstad aan die beurt. De Vos het onlangs die uitspraak gemaak dat ongelykheid in Suid-Afrika deur oorerflike rykdom vererger word, en dus stel hy ’n massiewe belastingkoers op erfgeld, of ’n afskaffing van die hele gedagte voor. Die Podlitiek-span merk onraad hier, en bied ’n deeglike ontleding van De Vos se artikel, sowel as die onderliggende beginsels wat dit aanvuur, en die gevaar wat hierdie denke inhou. Die paneel kan natuurlik ook nie die geleentheid mis om uit te brei oor die jeug van Suid-Afrika se stryd om vooruitgang nie, juis omdat Jeugdag deur sommige met groot fanfare gevier word, so asof die jeug in Suid-Afrika deur die huidige toedrag van sake bevoordeel word. Inderdaad is daar goeie analise, maar min positiewe punte vir die jeug van Suid-Afrika in hierdie insetsel. Podlitiek lewer nie die nuus nie, hulle maak dit. Luister Podlitiek.